CELEX: 32016R0583
Language: et
Date: 2016-04-15 00:00:00
Title: Komisjoni määrus (EL) 2016/583, 15. aprill 2016, millega muudetakse määrust (EL) nr 1332/2011, millega kehtestatakse ühised õhuruumi kasutamise nõuded ja käitamisprotseduurid õhukokkupõrke vältimiseks (EMPs kohaldatav tekst)

16.4.2016   
            
            
               ET
            
            
               Euroopa Liidu Teataja
            
            
               L 101/7
            
         KOMISJONI MÄÄRUS (EL) 2016/583,
   15. aprill 2016,
   millega muudetakse määrust (EL) nr 1332/2011, millega kehtestatakse ühised õhuruumi kasutamise nõuded ja käitamisprotseduurid õhukokkupõrke vältimiseks
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut,
   võttes arvesse Euroopa Parlamendi ja nõukogu 20. veebruari 2008. aasta määrust (EÜ) nr 216/2008, mis käsitleb tsiviillennunduse valdkonna ühiseeskirju ja millega luuakse Euroopa Lennundusohutusamet ning tunnistatakse kehtetuks nõukogu direktiiv 91/670/EMÜ, määrus (EÜ) nr 1592/2002 ning direktiiv 2004/36/EÜ, (1) eriti selle artikli 8 lõiget 5 ja artikli 9 lõiget 4,
   ning arvestades järgmist:
   
               (1)
            
            
               Komisjoni määruse (EL) nr 1332/2011 (2) kohaselt tuleb turbiinmootoriga lennukid, mille maksimaalne sertifitseeritud stardimass (maximum certificated take-off mass, MCTOM) on üle 5 700 kg või millel on luba vedada üle 19 reisija, varustada õhukokkupõrgete vältimiseks õhukokkupõrke vältimise süsteemi ACAS II tarkvara uue versiooniga 7.1. Seda nõuet kohaldatakse ka teatavate kolmandas riigis registreeritud õhusõidukite käitajate suhtes.
            
         
               (2)
            
            
               Määruse (EL) nr 1332/2011 kohaselt peavad oma lennukitele paigaldama süsteemi ACAS II tarkvara uue versiooni 7.1 ka liidu lennuettevõtjad, kelle suhtes kohaldatakse nõukogu määrust (EMÜ) nr 3922/91 (3). See säte on aga vananenud, sest määruse (EMÜ) nr 3922/91 III lisa väljajätmise tõttu ei kohaldata seda määrust enam eespool osutatud lennuettevõtjate suhtes. Nende lennuettevõtjate suhtes kohaldatakse nüüd komisjoni määrust (EL) nr 965/2012, (4) mis sisaldab kõnealuse küsimusega seotud vajalikke eeskirju. Seepärast tuleks kõnealune vananenud säte määrusest (EL) nr 1332/2011 välja jätta.
            
         
               (3)
            
            
               Määruses (EL) nr 1332/2011 on sätestatud selliste käitamisprotseduuride eeskirjad, mida kohaldatakse olukordades, kus ACAS II edastab lennumeeskonnale teate, milles soovitatakse teha manööver, et tagada lennuki kaugus kõikide ohtude vältimiseks, või säilitada olemasolev kaugus (ohtliku vahekauguse teade). Kuna need eeskirjad on pilootidele ja lennujuhtidele eelkõige nendevahelise suhtluskeskkonna puhul ohutuse seisukohalt kriitilise tähtsusega, peaksid need kuuluma komisjoni rakendusmääruse (EL) nr 923/2012 (5) kohaldamisalasse. Seepärast tuleks kõnealuseid käitamisprotseduure käsitlevad eeskirjad määrusest (EL) nr 1332/2011 välja jätta.
            
         
               (4)
            
            
               Seetõttu tuleks määrust (EL) nr 1332/2011 vastavalt muuta.
            
         
               (5)
            
            
               Käesoleva määrusega ette nähtud meetmed põhinevad arvamusel, (6) mille esitas Euroopa Lennundusohutusamet kooskõlas määruse (EÜ) nr 216/2008 artikli 17 lõike 2 punktiga b ja artikli 19 lõikega 1.
            
         
               (6)
            
            
               Käesoleva määrusega ette nähtud meetmed on kooskõlas määruse (EÜ) nr 216/2008 artikli 65 kohaselt asutatud komitee arvamusega,
            
         ON VASTU VÕTNUD KÄESOLEVA MÄÄRUSE:
   Artikkel 1
   Määrust (EL) nr 1332/2011 muudetakse järgmiselt.
   
               1)
            
            
               Artikkel 4 jäetakse välja.
            
         
               2)
            
            
               Artikli 5 lõiked 2 ja 3 asendatakse järgmisega:
               „2.   Artiklit 3 kohaldatakse alates 1. märtsist 2012.
               3.   Erandina lõikest 2 kohaldatakse artiklit 3 selliste õhusõidukite suhtes, mille lennukõlblikkussertifikaat on välja antud enne 1. märtsi 2012, alates 1. detsembrist 2015.“
            
         
               3)
            
            
               Lisa asendatakse käesoleva lisa tekstiga.
            
         Artikkel 2
   Käesolev määrus jõustub kahekümnendal päeval pärast selle avaldamist Euroopa Liidu Teatajas.
   Seda kohaldatakse alates 25. augustist 2016.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 15. aprill 2016
      
         
            Komisjoni nimel
         
         
            president
         
         Jean-Claude JUNCKER
      
   
   
      (1)  ELT L 79, 19.3.2008, lk 1.
   
      (2)  Komisjoni määrus (EL) nr 1332/2011, 16. detsember 2011, millega kehtestatakse ühised õhuruumi kasutamise nõuded ja käitamisprotseduurid õhukokkupõrke vältimiseks (ELT L 336, 20.12.2011, lk 20).
   
      (3)  Nõukogu määrus (EMÜ) nr 3922/91, 16. detsember 1991, tehniliste nõuete ja haldusprotseduuride kooskõlastamise kohta tsiviillennunduses (EÜT L 373, 31.12.1991, lk 4).
   
      (4)  Komisjoni määrus (EL) nr 965/2012, 5. oktoober 2012, millega kehtestatakse lennutegevusega seotud tehnilised nõuded ja haldusmenetlused vastavalt Euroopa Parlamendi ja nõukogu määrusele (EÜ) nr 216/2008 (ELT L 296, 25.10.2012, lk 1).
   
      (5)  Komisjoni rakendusmäärus (EL) nr 923/2012, 26. september 2012, millega kehtestatakse ühised lennureeglid ning aeronavigatsiooniteenuseid ja -protseduure käsitlevad käitamissätted ning muudetakse rakendusmäärust (EL) nr 1035/2011 ning määruseid (EÜ) nr 1265/2007, (EÜ) nr 1794/2006, (EÜ) nr 730/2006, (EÜ) nr 1033/2006 ja (EL) nr 255/2010 (ELT L 281, 13.10.2012, lk 1).
   
      (6)  Euroopa Lennundusohutusameti arvamus nr 04/2014, 16. detsember 2014, komisjoni rakendusmääruse (EL) nr 923/2012 (millega kehtestatakse ühised lennureeglid ning aeronavigatsiooniteenuseid ja -protseduure käsitlevad käitamissätted) muutmise kohta (SERA C osa).
   
      LISA
      
         
            „LISA
            
               Õhukokkupõrke vältimise süsteemid (ACAS) II
            
            [ACAS-osa]
            
               AUR.ACAS.1005 Toimivusnõuded
            
            
                     
                        1)
                     
                     
                        Järgmised turbiinmootoriga lennukid varustatakse õhukokkupõrke vältimise süsteemi ACAS II loogikaskeemi versiooniga 7.1:
                        
                                    a)
                                 
                                 
                                    lennukid, mille maksimaalne sertifitseeritud stardimass on üle 5 700 kg;
                                 
                              
                                    b)
                                 
                                 
                                    lennukid, millel on luba vedada üle 19 reisija.
                                 
                              
                  
                     
                        2)
                     
                     
                        Punktis 1 nimetamata õhusõidukid, mis varustatakse vabatahtlikult süsteemiga ACAS II, kasutavad õhukokkupõrke vältimise süsteemi loogikaversiooni 7.1.
                     
                  
                     
                        3)
                     
                     
                        Punkti 1 ei kohaldata mehitamata õhusõidukite suhtes.
                     
                  
               AUR.ACAS.1010 Süsteemi ACAS II koolitus
            
            Käitajad kehtestavad ACAS II käitamisprotseduurid ning koostavad koolituskavad, et lennumeeskond saaks kokkupõrgete vältimiseks asjakohase väljaõppe ja oleks ACAS II seadmete kasutamisel pädev.“